Nazapa oza panani Zerozarecca zodeodenicca taminedeni attipa:
—Zouaopa arra toui imadirraro ia Idinide Cristo-Mesiaco?
−quenaza Deoza dada toqquimade,
pouadeni birri accode rebitadeni tezerre ua inabaqquimanarrari.
Nazapa pouadeniza:
—Zouao madiuiuarri rraui tirrarri,
pouaza uati tiqueneza:
“Tiape nerrecorrari tirrani?”
tiquenana −quenaza zosse inabaqquimanarrari.
Nazapa rraui torra,
bacco toquenazapa poccadeni tamine attideni Zouaoza uati iqquimemanarraro.
Naraha Zouao poua cacoma-rrararrari.
Amazati poua cacomerade:
—Ouape Cristo orrarrerani −nade.
Naraha pouaza uati toquenapomade:
—Nezape nerrecorrari tirrani?
Maittaccazamacca Deo Atti cacomerabote Eria tirraqui?
−quenade.
Naraha Zouaopa:
—Ouape Eria orrarrerani −nade.
Nazapa:
—Moizecca dozonirriza arra Deo Atti cacomerabote zotode ccarronauitoui quequenanarrari tirraqui?
−quenade.
Naraha Zouaopa:
—Ouape narrari orrarrerani −nade.
Naraha denima Zouaoza uati toquenapomade:
—Nezape nerrecorrari tirrani?
−quenapomade.
—Rrari,
iaza ticca uima tecomerarri.
Tetti imittezape ia zosse narronadedeniza uati inaniniuarrine −quenade Zouaoza.
Naraha Zouaopa poua cacomerade:
—Ouape zama uamoni ssono carri,
siba carri taniuarri ouatti moui teza madirra uaua uaua ohonarronabaqqui narrari.
“Ia Zozossede tezerrema rraui tirrinedeni tobicaporri!
Narraroa arri tibodideni pouatoui tinarroremanarri” ohonanarraro.
Narraro uimape maittaccazama Deo Atti cacomerabote Izaia uati taporrari −nade Zouao atti.
Arra Zouaoza uati toquenarrarideni zosse narronadedenipa Izarraeo potemaui zodeodeni mota marinarra onini parizeoza rrehe quenarrari.
Nazapa poccadeni zozosse tabaqqui Zouaoza uati toquenapomarrari.
Pouadeni attipa:
—Tettipe:
“Cristo orrarrerani.
Eria orrarrerani.
Deo Atti cacomeraqquiri narrarideni orraria orrarrerani” tezape nerrecotoui passo dopaniza madirra niqui niqui titizanabaqqui narraritta?
−quenade.
Naraha Zouao poua cacomerade:
—Ouape passo dopanizara niqui niqui ohozanabaqqui narrari.
Naraha madirra ouaha tiadeniza madiraha pouaza tinoccodeni rrizaqquiri naccani.
Narrarina deni torrarrari.
Ouape taide mari mari onaporaha pouapa zotode mari mari narronauitoui.
Ouape arrimani orrani.
Pina pocca zozossessa onaniuarrinepe oparrire-rrerani.
Poua amoricca sadaria diccade naqui oparrire-rrerani −nade Zouao atti.
Arrirraro uimape oza capamema narraro onini Betaniaza qqui inapode.
Betaniape ueni Zorodao marri ccarronauiuarri anirraro.
Nauiuarri Zouao Batista madirra passo dopaniza niquide torrazana pouaza uatide rrauirronarrari.
Nani Betaniaza imadiccazape narraro uada ssiuarraza Zouao Zeso ccarronaui qqui taza iaza uati tarraride:
—Qqui tiquenarro!
Arrarraripa Deocca danirri madirra bazimaza!
Pouapa Deocca Eueue Bedi bicabote Deoza da da inarrarissa narrari.
Niza zoqquezapa pouana madirra bazimacca uimasiri inanamossinitoui −nade.
—Naza poua tauimaripe tiadeniza uati uati onapode:
Ouape taide mari mari onaporaha arra madirra zotode mari mari narronarrarina deni torrarrari.
Ouape arrimani orrani.
Pouapa nazama taide madiporrari,
ohonanade.
Ouape pouaza ssamo onade.
Naraha Izarraeo potemauideni tiadenipe pouaza nauatoqquiri tiquenaniuarrinepe Deo oua cazosseza madirra passo dopaniza niqui niqui onarraroparri −nade Zouao.
Zouaopa taide Zeso passo dopaniza niqui izanaza Deo Corime Zesoza ccaronaui qqui taza iaza uati tarraride:
—Ouape Deo Corime qqui onade.
Pina ococossa naha ccaronaza Zesoza uari naui qqui onade.
Ouape pouaza nauato onapo-rrerade.
Naraha passo dopaniza niqui ozanabaqquiuiuarrinepa Deo oua cazosseza ouaza uati taporraride:
“Ocorime ccaroneza madirraza uari naui qqui tinauitoui.
Narrarina Ocorime madirraza inanarizauitoui” napode Deo ouaza.
Rrehe,
narraripa parrissa oua qqui oneza uati onarraro:
Arrarraripa Deo Bedi,
onarraro −nade Zouao atti.